J. Rusnák, poslanec: (2002-06-26):
I. Presperín, podpredseda NR SR: Ďakujem, pán poslanec. Otváram rozpravu o tomto bode programu. Pýtam sa, kto sa chce ústne prihlásiť vzhľadom na to, že písomne nebol nikto prihlásený. Konštatujem, že nikto. Vyhlasujem rozpravu za skončenú. Prerušujem rokovanie o tomto bode programu. Pokračujeme druhým čítaním o vládnom návrhu zákona o vykonávaní medzinárodných sankcií zabezpečujúcich medzinárodný mier a bezpečnosť. Vládny návrh zákona ste dostali pred prvým čítaním ako tlač 1525 a spoločnú správu výborov schválenú gestorským výborom, máte ako tlač 1525a. Vládny návrh zákona odôvodní minister hospodárstva Slovenskej republiky Ľubomír Harach. Prosím, pán minister, aby ste sa ujali slova. Ľ. Harach, minister hospodárstva SR: Ďakujem pekne. Vážený pán predsedajúci, dámy a páni poslanci. Slovenská republika sa rozhodla akceptovať postoj Rady Európskej únie na základe jej výzvy, ktorá sa opiera o Európsku dohodu o pridružení Slovenskej republiky a o Akčný plán Európskej únie pre boj proti terorizmu prijatý v Bruseli v septembri minulého roku. Vykonávať medzinárodné sankcie na území Slovenskej republiky možno v súčasnosti na základe obsolétnych ustanovení zákona č. 42/1980 Zb. o hospodárskych stykoch so zahraničím. Protiústavnosť týchto opatrení vyrieši prerokúvaný návrh zákona. Zákon prešiel prvým a druhým čítaním, kde bol prerokovaný v šiestich výboroch. K návrhu zákona boli uplatnené iba dve pripomienky v ústavnoprávnom výbore, ktoré ako zástupca predkladateľa v plnom rozsahu akceptujem a takisto som akceptoval aj druhú pripomienku, ktorú uplatnil legislatívny odbor Národnej rady Slovenskej republiky. Pani poslankyne, páni poslanci, dovoľujem si vás požiadať o schválenie predloženého návrhu zákona. Ďakujem za pozornosť. I. Presperín, podpredseda NR SR: Ďakujem, pán minister. Prosím pána poslanca Bartoša, aby ako spoločný spravodajca informoval Národnú radu o výsledku rokovania o tomto návrhu zákona v jednotlivých výboroch a aj o rozhodnutí gestorského výboru. S. Bartoš, poslanec: Vážený pán predsedajúci, vážené dámy, páni. Výbor Národnej rady Slovenskej republiky pre hospodárstvo, privatizáciu a podnikanie predkladá Národnej rade Slovenskej republiky ako gestorský výbor spoločnú správu výborov Národnej rady k vládnemu návrhu zákona o vykonávaní medzinárodných sankcií zabezpečujúcich medzinárodný mier a bezpečnosť, tlač 1525, v druhom čítaní. Národná rada Slovenskej republiky pridelila vládny návrh zákona na prerokovanie šiestim výborom, a to ústavnoprávnemu výboru, pre financie, rozpočet a menu, zahraničnému výboru, výboru pre vzdelanie, vedu a mládež, výboru pre kultúru a médiá, výboru pre hospodárstvo, privatizáciu a podnikanie. Ako gestorský výbor Národná rada určila Výbor Národnej rady Slovenskej republiky pre hospodárstvo, privatizáciu a podnikanie na prerokovanie a schválenie spoločnej správy výborov v určenom termíne. Uvedené výbory v určených termínoch prerokovali predmetný návrh a odporúčajú Národnej rade buď schváliť, alebo schváliť so zmenami a doplnkami. Z uznesení výborov Národnej rady uvedených v bode 3 tejto správy vyplývajú tri pozmeňujúce a doplňujúce návrhy, ako už pán minister povedal, s odporučením schváliť ich. Gestorský výbor na základe rokovaní výborov Národnej rady odporúča Národnej rade tento vládny návrh zákona o vykonávaní medzinárodných sankcií zabezpečujúcich medzinárodný mier a bezpečnosť schváliť. I. Presperín, podpredseda NR SR: Ďakujem, pán poslanec. Otváram rozpravu o tomto bode programu. Písomne nie je nikto prihlásený. Pýtam sa, kto sa ústne hlási. Konštatujem, že nikto. Vyhlasujem rozpravu o tomto bode programu za skončenú a prerušujem rokovanie o tomto bode programu. Pristúpime k druhému, tretiemu čítaniu o návrhu na vyslovenie súhlasu Národnej rady Slovenskej republiky s Medzinárodným dohovorom o potláčaní financovania terorizmu. Návrh vlády ste dostali ako tlač 1614. Spoločnú správu ako tlač 1614a. Prosím ministra zahraničných vecí pána Kukana, aby odôvodnil tento návrh vlády. Prosím pracovníkov Národnej rady, aby prišli k rečníckemu pultu. Páni poslanci, je všeobecný súhlas, aby sme tento bod programu preložili na koniec tejto schôdze. Áno, ďakujem. Ale, pán poslanec, tak tu nemôžeme čakať na každého ministra, no. (Hlasy v sále.) Veď dobre, je to medzinárodný dohovor, hádam to takto chápu aj predstavitelia vlády, ktorí by sem mali prísť a sedieť tu. Táto Národná rada vyzerá ako spolok, nechcem sa vyjadriť čoho. Na každého ministra tu čakáme pol hodinu. (Hlasy v sále: Volali sme, faxujeme na premiérov sekretariát, jednoducho to je fakt...) Páni poslanci, prerušujem rokovanie schôdze do zajtra do 9.00 hodiny. (Reakcie z pléna.)